****

**REPUBLIKA HRVATSKA**

**VARAŽDINSKA ŽUPANIJA**

**OPĆINA VIDOVEC**

**OPĆINSKO VIJEĆE**

KLASA: 601-01/23-01/005

URBROJ: 2186-10-01/1-23-01

Vidovec, 2023.

Na osnovi članka 20. stavka 5. Zakona o predškolskom odgoju i obrazovanju (»Narodne novine«, broj 10/97, 107/07, 94/13, 98/19 i 57/22), članka 35. Zakona o lokalnoj i područnoj (regionalnoj) samoupravi („Narodne novine“, broj 33/01 i 60/01 - vjerodostojno tumačenje, 129/05, 109/07, 125/08, 36/09, 150/11, 144/12, 19/13 - pročišćeni tekst, 137/15 - pročišćeni tekst, 123/17, 98/19 i 144/20) i članka 31. Statuta Općine Vidovec („Službeni vjesnik Varaždinske županije“, broj 21/20), Općinsko vijeće Općine Vidovec na \_\_\_\_. sjednici održanoj \_\_\_\_\_\_2023. godine, donosi sljedeću

**O D L U K U**

**o načinu ostvarivanja prednosti pri upisu djece u Dječji vrtić Škrinjica**

**Članak 1.**

Ovom Odlukom utvrđuje se način ostvarivanja prednosti pri upisu djece u Dječji vrtić Škrinjica Vidovec (u daljnjem tekstu: Dječji vrtić).

**Članak 2.**

U Dječji vrtić mogu se upisivati djeca od navršenih 6 mjeseci djetetova života pa do polaska u osnovnu školu.

**Članak 3.**

Prednost pri upisu djece u redovite programe Dječjeg vrtića za iduću pedagošku godinu imaju djeca s prebivalištem na području Općine Vidovec koja do 1. travnja tekuće godine navrše četiri godine života.

Nakon izvršenog upisa djece prema stavku 1. ovog članka, djeca se upisuju prema kriterijima prednosti iz članka 4. ove Odluke.

Po izvršenom upisu djece iz stavka 1. i 2. ovog članka Odluke, u slučaju slobodnih mjesta, vršit će se upis djece s područja drugih jedinica lokalne samouprave, kao i djece koja nisu državljani Republike Hrvatske.

**Članak 4.**

Ako Dječji vrtić ne može upisati svu prijavljenu djecu, nakon upisa djece iz članka 3. stavka 1. ove Odluke, prednost pri upisu u redovite programe Dječjeg vrtića imaju:

|  |
| --- |
| **OPIS KRITERIJA PREDNOSTI** |
| Djeca roditelja invalida Domovinskog rata |
| Djeca iz obitelji s troje ili više djece |
| Djeca oba zaposlena roditelja |
| Djeca s teškoćama u razvoju i kroničnim bolestima |
| Djeca samohranih roditelja |
| Djeca jednoroditeljskih obitelji |
| Djeca osoba s invaliditetom |
| Djeca u udomiteljskim obiteljima |
| Djeca koja imaju prebivalište ili boravište na području Općine Vidovec |
| Djeca roditelja koji primaju doplatak za djecu |
| Djeca roditelja korisnika zajamčene minimalne naknade |

Za ostvarivanje prava prednosti prema kriteriju Djeca s teškoćama u razvoju i kroničnim bolestima potreban je nalaz i mišljenje nadležnog tijela iz sustava socijalne skrbi ili potvrda izabranog pedijatra ili obiteljskog liječnika da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti sukladno propisu kojim se uređuje metodologija vještačenja.

Za ostvarivanje prava prednosti prema kriteriju Djeca osoba s invaliditetom potrebna je potvrda da je osoba upisana u Hrvatski registar osoba s invaliditetom.

**Članak 5.**

Prije upisa u Dječji vrtić provodi se inicijalni razgovor s roditeljem i djetetom, odnosno provodi se opažanje djetetova ponašanja i komuniciranja uz nazočnost roditelja, a koje provodi stručno povjerenstvo Dječjeg vrtića (stručni suradnik, medicinsko osoblje, ravnatelj).

Prosudbu o uključivanju djece u odgojno-obrazovne skupine s redovitim ili posebnim programima za djecu s teškoćama u razvoju, djece sa zdravstvenim teškoćama i neurološkim oštećenjima te djece koja pri upisu imaju priložene preporuke stručnjaka donosi stručno povjerenstvo Dječjeg vrtića.

**Članak 6.**

Ukoliko je kapacitet Dječjeg vrtića veći od potreba i interesa korisnika usluga, nadležno tijelo Dječjeg vrtića nije dužno utvrđivati pravo prednosti pri upisu.

**Članak 7.**

Ako se u pojedine programe na natječaj javi manji broj djece od planiranog broja za upis, djeca će se po odluci ravnatelja Dječjeg vrtića primati tijekom godine kroz naknadne upise.

**Članak 8.**

Djeca koja ostanu neupisana temeljem bodovnih kriterija vode se u evidenciji nadležnog tijela vrtića te će se po odluci ravnatelja Dječjeg vrtića primati tijekom godine kroz naknadne upise ukoliko se oslobode mjesta u dobnoj skupini ili se proširi kapacitet Dječjeg vrtića.

**Članak 9.**

Dječji vrtić će posebnim općim aktom koji donosi Upravno vijeće Dječjeg vrtića pobliže razraditi mjerila i postupak upisa djece te način ostvarivanja prednosti pri upisu sukladno ovoj Odluci.

**Članak 10.**

Ovom Odlukom stavlja se van snage Odluka o načinu ostvarivanja prednosti pri upisu djece u Dječji vrtić „Škrinjica“, KLASA: 601-01/15-01/03, URBROJ: 2186/10-02/1-15-01 od 20. ožujka 2015. godine te Odluka o izmjeni Odluke o načinu ostvarivanja prednosti pri upisu djece u Dječji vrtić „Škrinjica“, KLASA: 601-01/15-01/03, URBROJ: 2186/10-02/1-22-02 od 22. ožujka 2022. godine.

**Članak 11.**

Ova Odluka stupa na snagu osmog dana od dana objave u „Službenom vjesniku Varaždinske županije“.

OPĆINSKO VIJEĆE OPĆINE VIDOVEC

PREDSJEDNIK

Krunoslav Bistrović